
Ajánlás Pro Scientia Aranyéremre

SZEGEDY LÓRÁNT számára

A Pályázó két éve dolgozik a Budapesti Műszaki és Gazdaságtudományi Egyetem Fizikai Kémia és Anyagtudományi Tanszékén, Kállay Mihály kutatócsoportjában. A Tudományos Diákköri Konferenciára történő felkészülés mellett a kutatócsoport munkájában is jelentős részt vállal. A munka nagy részében társzerzőként fejleszti a csoport munkájaként előálló MRCC nevű programot. Feladata a program lokális coupled-cluster közelítést megvalósító részének fejlesztése, eredményei megtalálhatóak lesznek a program következő, hamarosan megjelenő publikus változatában is. 

Munkáját önállóan, saját ötletei alapján, doktoranduszoktól megkövetelhető szinten végzi. A rábízott feladatok során az önállóság biztosítása termékenyen hat eredményeire. A Pályázó rátermettségét igazolja továbbá az is, hogy elért eredményei a kvantumkémia területén születtek, mely tudomány erősen interdiszciplináris jellegű. Munkája nagy részében programozással foglalkozik, azonban eredményeit ellenőrizendő vegyészekkel és fizikusokkal is napi szintű munkakapcsolatban van. 

Csoportjuk nemzetközi kutatógárdával rendelkezik, így munkanyelvnek az angol tekinthető, melyet a Pályázó mind írott mind szóbeli kommunikáció során szakmailag helyesen, a nemzetközi tudományos életben megkövetelhető módon használ. Végzős BSc hallgatóként órái mellett legalább heti öt napot tölt a laboratóriumban, így a kutatócsoport teljes értékű tagjának tekinthető. Az elmúlt két év munkájából a nyár folyamán két nemzetközi publikációja várható.

Szegedy Lóránt a fenti kutatási feladatokon túl 2012 őszén az egyetemi fizika oktatásban is részt vett demonstrátorként, emellett tanulmányait folyamatosan kiválóan végzi.

A Pályázót az általa elért eredmények alapján ajánlom a Pro Scientia Aranyéremre.

Budapest, 2013. május 2.


dr. Erdei Gábor, adjunktus


A TTK Kari Tudományos Diákköri Bizottságának titkára

A Természettudomanyi Kar a természet védelme érdekében, levelezéséhez Ujrahasznositott, fehéritdmentes papirt hasznal.

